《送宋秀实罢官归将有东南之行》
宋代·晁公溯

遑遑鲁东丘，结友得聃耳。
两家千岁后，尚复通爵里。
况予与先世，相去百年迩。
常恨会面难，此意恐遂已。
岂期官紵溪，君为幕下士。
不但见典型，自喜闻正始。
独嗟瓦砾后，不遑蒹葭倚。
遽闻北海荐，当为东山起。
春风洞庭波，九泽弥空水。
挂帆下中流，千里一日尔。
东南即王都，分野乃星纪。
宫殿芙蓉旗，玉佩白云委。
麒麟翳凤皇，侍辇叅剑履。
当知帝所乐，顾非俗吏比。
良图宜早遂，力行无遽止。
今朝离亭柳，颜色已可喜。
欲君早著鞭，折赠当马箠。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。